bakskuld
Bakskuld er en vestjysk betegnelse for fladfisken ising, også kaldet slette. Den kendes især saltet og tørret.
Traditionelt blev bakskuld serveret med groft rugbrød og ofte sammen med en kaffepunch, pandestegte eller efter røgning og opvarmning indpakket i en våd avis i en kakkelovn.
I de gamle fiskersamfund i Vestjylland blev fladfisken saltet i et døgn i lag og bundet sammen to og to og derefter hængt til tørre i det fri, hvor de hang som guirlander ved husene.
Bakskuld kendes uden for lokalområdet under navnet ”tørret jyde”. Bakskuld skal være fed indeni og sprød udenpå og serveres i dag varm som en egnsret på restauranter langs den jyske vestkyst.